El Pla d'accions de la CETS inclou un total de 100 accions i és el Parc Natural de Montsant el que n'assumeix més quantitat, seguit pel Consorci de la Serra de Llaberia –l'altre espai natural protegit existent a la comarca– i el Consell Comarcal del Priorat.
Algunes d'aquestes accions són fruit de la col·laboració entre diferents agents.
En aquesta apartat es descriuran les principals accions de la CETS que per la seva rellevància en termes dels principis i dels objectius estratègics de la CETS mereixen el seu coneixement i difusió pública.
Una nova eina per millorar el coneixement dels turistes de la comarca
Quan es va realitzar la diagnosi de la situació de turisme a la comarca per poder-se acreditar amb a la Carta Europea de Turisme Sostenible, una de les mancances que es van detectar era la manca d'unificació en el sistema de recollida de dades sobre les persones que passaven pels punts d'informació de la comarca, fet que no permetia tenir dades fiables a escala de comarca ni permetia poder caracteritzar correctament el visitant.
Atès que vinculada a la Direcció General de Turisme només existeix l'Oficina de Turisme del Consell Comarcal del Priorat, el fet era que les dades recollides des dels punts d'informació del Parc Natural de Montsant no podien ser comparades ni complementar-se amb les de dita oficina.
S'ha treballat de manera coordinada entre la Direcció General de Turisme i la Direcció General de Medi Natural per tal de consensuar un gestor estadístic comú i obtenir unes dades fiables i molt més contrastades amb la realitat.
Aquest gestor permetrà recollir les dades de visitants que passen pels punts d'informació de la comarca i que depenen d'organismes públics, la qual cosa millorarà el coneixement sobre el perfil de les persones que volen descobrir i conèixer el Priorat.
Finalment, el passat mes d'abril de 2019 aquest gestor s'ha posat en marxa i actualment els punts d'informació de l'Oficina Comarcal del Priorat de Falset, els tres punts d'informació del Parc Natural de Montsant ubicats a la Morera de Montsant (seu i oficina tècnica), a Margalef (Molí d'Oli) i a Cornudella de Montsant (oficina municipal de turisme), estan treballant amb el mateix programari.
Així mateix, el centre de recepció de visitants del monument de la Cartoixa d'Escaladei, depenent del Departament de Cultura, s'ha sumat a aquesta iniciativa.
S'inicia l'estudi de freqüentació del Parc Natural de Montsant
Dues de les accions principals del Pla d'accions de la CETS es refereixen, d'una banda, a l'elaboració d'un protocol per establir la capacitat de càrrega dels visitants al Priorat, i de l'altra, a l'estudi i avaluació de la capacitat d'acollida de les principals àrees d'interès ecoturístiques del Priorat.
Ambdues accions havien estat assumides tant per ens públics com ara el Consell Comarcal del Priorat o la Direcció General de Turisme (Serveis Territorials) com pel sector privat (Priorat Enoturisme), tots membres del grup de treball de la CETS que va impulsar el Pla.
Arran de la creació de la Taula de Turisme Sostenible del Priorat, l'any 2018, es va considerar que aquest era un dels temes que calia abordar conjuntament i amb el màxim d'agents implicats, i es va crear un grup de treball que actualment està debatent sobre diversos aspectes per tal d'establir els objectius i metodologies d'aquests estudis.
Paral·lelament, el Parc Natural de Montsant ha engegat aquest 2019 l'estudi de freqüentació del propi parc.
Aquest estudi d'afluència, freqüentació i caracterització dels visitants de Parc Natural de Montsant està sent realitzat durant el període d'un any i, metodològicament, es basa en el treball de camp.
D'una banda, es parteix de la identificació i caracterització dels principals punts de mostreig, i de l'altra, es basa en l'aplicació de dos sistemes de recollida de dades: la fitxa d'estimació d'afluències, i un enquesta de motivacions, usos i preferències.
L'estudi està dirigit per Estela Farias, de l'Institut Nacional d'Educació Física de Catalunya i compta amb un equip de col·laboradors que són persones que viuen als pobles de Montsant.
L'objectiu del grup de treball de la Taula és aprofitar la metodologia d'aquest estudi de freqüentació de l'espai natural protegit de Montsant perquè pugui ser aplicat i complementar els estudis a realitzar en d'altres zones de la comarca.
Un dels principis en els quals es basa la Carta Europea de Turisme Sostenible de Priorat és la formació dirigida especialment a la població local, i en concret, als diferents agents turístics.
El curs de Bon coneixedor del Parc Natural de Montsant es considera essencial per tenir un bon coneixement del Parc i, per tant, per poder desenvolupar qualsevol activitat de guiatge i descoberta dels valors naturals, culturals i paisatgístics de Montsant ja sigui amb grups turístics, escolars o de lleure en general.
Aquest curs està adreçat a totes aquelles persones, empreses o entitats que volen desenvolupar la seva activitat professional dins l'espai natural protegit i vulguin aprofundir no només en aquests valors, sinó també conèixer quina és la tasca de gestió i conservació que es fa des de l'equip de gestió.
Principalment, s'adreça a educadors ambientals, monitors d'activitats esportives en el medi natural, guies i punts d'informació d'organismes oficials.
Les dues edicions de curs de Bon coneixedor del Parc Natural de Montsant han acreditat 31 persones al 2017 i 20 persones més, al 2019.
Aquesta segona edició ha constat de 105 hores (25 hores més que l'anterior), concretament, 50 hores teòriques i 55 hores de sortides de camp que han permès a les persones participants conèixer què és la Carta Europea de Turisme Sostenible i descobrir la geologia de Montsant, la flora i la fauna singular, el seu patrimoni cultural, arquitectònic i immaterial, així com les claus per ser un guia-interpretador de Montsant, coneixements envers la normativa i recomanacions sobre els usos recreatius, els equipaments, les infraestructures i itineraris del Parc, entre altres.
Aquesta és una formació obligatòra per a totes aquelles empreses i autònoms que vulguin acreditar-se individualment amb la Carta Europea de Turisme Sostenible.
Paral·lelament al curs de Bon coneixedor del Parc Natural de Montsant, anualment s'organitza el curs de formació per ser acreditat com a punt d'informació del Parc Natural de Montsant i de l'Espai d'Interès Natural de la Serra de Llaberia.
Aquesta és una acció conjunta entre els dos espais naturals protegits que hi ha a la comarca, un dels punts que potencia la mateixa Carta Europea de Turisme Sostenible.
L'objectiu del curs és facilitar als agents turístics el coneixement necessari dels dos espais naturals, així com dels seus principals actius turístics.
El curs, de 40 hores de durada, s'adreça principalment a les persones que treballen en allotjaments i restaurants i, a la pràctica, exerceixen d'informadors.
També han participat en el curs les persones que fan visites guiades de productors locals diversos com cellers, cooperatives, agrobotigues, etc.
A la comarca de Priorat hi ha 35 punts d'informació del Parc Natural de Montsant i l'EIN de la Serra de Llaberia, els quals podran optar a la segona fase de la CETS perquè aquesta formació és un requisit imprescindible per poder-se acreditar amb la Carta.
Consulteu el llistat de Punts d'informació del PN Montsant i EIN Serra de Llaberia i el mapa.